Ettore Balestrero

**Ettore Balestrero** (født 1966) er en italiensk katolsk prelat, erkebiskop og diplomat for Den hellige stol.
## Liv og virke
### Bakgrunn
Ettore Balestrero ble født i Genova av en italiensk far og en amerikansk mor. Først studerte han juss. Han studerte senere filosofi og katolsk teologi som alumnus ved Almo Collegio Capranica i Roma.
### Prest
Den 18. september 1993 mottok han prestevielsen for bispedømmet Roma fra kardinalvikaren i bispedømmet Roma og erkeprest ved Lateranbasilikaen, Camillo Ruini.

Balestrero var først kapellan i sognet *Santa Maria Mater Ecclesiae al Torrino* i Roma. Fra 1994 til 1996 fullførte han sin opplæring ved Det pavelige diplomatakademi. Etter videre studier ved Lateranuniversitetet i Roma, oppnådde han en lisensiat i katolsk teologi og ble tildelt en doktorgrad i 1996 av Vincenzo Buonomo med avhandlingen *Il diritto alla vita prenatale nell’ordinamento internazionale. Indagine sulla disciplina della vita prenatale e sul'apporto della Santa Sede* («Retten til prenatalt liv i den internasjonale orden. Oversikt over reguleringen av prenatalt liv og Den hellige stols bidrag») innen kanonisk rett.[3] Balestrero gikk inn i Den hellige stols diplomatiske tjeneste den 1. juli 1996. Han virket ved nuntiaturet for Sør-Korea og Mongolia (1996–1998) og deretter i Nederland (1998–2001). Fra 2001 arbeidet han i Statssekretariatet for Den hellige stol i seksjonen for relasjoner til statene, hvor pave Benedikt XVI utnevnte ham til undersekretær den 17. august 2009. I denne egenskap tjente Balestrero også som representant for Den hellige stol ved Moneyval.

### Nuntius til Colombia
Den 22. februar 2013 utnevnte pave Benedikt XVI ham til apostolisk nuntius til Colombia og titulærerkebiskop av *Victoriana*. Han ble ordinert til biskop den 27. april samme år i Peterskirken av kardinalstatssekretær Tarcisio Bertone SDB. Medkonsekratorer var prefekten for Bispekongregasjonen, kardinal Marc Ouellet PSS, og prefekten for Kongregasjonen for folkenes evangelisering,  kardinal Fernando Filoni. 

Den 6. juli 2018 ble Balestrero utnevnt til chargé d'Affaires for nuntiaturet i Den demokratiske republikk Kongo. Den forrige nuntius til Den demokratiske republikken Kongo, Luis Mariano Montemayor, ble utnevnt til hans etterfølger som apostolisk nuntius til Colombia 27. september samme år.

### Nuntius til Den demokratiske republikk Kongo
Pave Frans utnevnte ham til slutt til apostolisk nuntius i Den demokratiske republikk Kongo den 27. april 2019.

### Pavens observatør til organisasjoner basert i Genève
Den 21. juni 2023 utnevnte pave Frans ham til permanent observatør av Den hellige stol til FN i Genève og til Verdens handelsorganisasjon (WTO), samt representant for Den hellige stol til Den internasjonale organisasjon for migrasjon (IOM).

## Episkopalgenealogi
Hans episkopalgenealogi er:

* Kardinal Scipione Rebiba (1504–1577)
* Kardinal Giulio Antonio Santorio (1532–1602) *bispeviet 1566
* Kardinal Girolamo Bernerio (1540–1611) *1586
* Erkebiskop Galeazzo Sanvitale (1566–1622) *1604
* Kardinal Ludovico Ludovisi (1595–1632) *1621
* Kardinal Luigi Caetani (1595–1642) *1622
* Kardinal Ulderico Carpegna (1595–1679) *1630
* Kardinal Paluzzo Paluzzi Altieri degli Albertoni (1623–1698) *1666
* Pave Benedikt XIII (1649–1730) *1675
* Pave Benedikt XIV (1675–1758) *1724
* Erkebiskop Enrico Enríquez (1701–1756) *1743
* Erkebiskop Manuel Quintano Bonifaz (1698–1774) *1749
* Kardinal Buenaventura Córdoba Espinosa de la Cerda (1724–1777) *1761
* Kardinal Giuseppe Maria Doria Pamphilj (1751–1816) *1785
* Pave Pius VIII (1761-1830) *1816
* Pave Pius IX (1792-1878) *1827
* Kardinal Gustav Adolf von Hohenlohe-Schillingsfürst (1823–1896) *1857
* Erkebiskop Salvatore Magnasco (1806–1892) *1868
* Kardinal Gaetano Alimonda (1818–1891) *1877
* Kardinal Agostino Richelmy (1850–1923) *1886
* Biskop Giuseppe Castelli (1871–1943) *1911
* Biskop Gaudenzio Binaschi (1883–1968) *1930
* Erkebiskop Albino Mensa (1916–1998) *1960
* Kardinal Tarcisio Bertone (1934–) *1991
* Erkebiskop * Ettore Balestrero* (1966–) *2013

## Referanser


## Eksterne lenker
*